Ինքն իրեն Խալդ աստծո մեծությամբ պատվող այս Արգիշտին մեր թվականությունից առաջ 9-րդ դարում Հայկական լեռնաշխարհում պատմության բեմ ելած Ուրարտական պետության հերթական թագավորներից մեկն էր, որ ապրել ու գործել էր մ. թ. ա. 8-րդ դարի առաջին կեսին։ Թեև վերոհիշյալ արձանագրության մեջ թագավորներին հատուկ հոխորտանքը իր բաժինն ունի, սակայն պատմական փաստերը ևս գալիս են ասելու, որ Արգիշտին բավականին հզոր, նվաճող ու շինարար թագավոր է եղել։